Brennuvargar koma saman og bjóða til brennslu-gjörnings á Keramik verkstæði Hólmfríðar Vídalín Arngríms , listamanns Fjallabyggðar á Burstarbrekkueyri Ólafsfirði . Brennuvargar samanstanda af níu leirlistamönnum , sem hafa yndi af því að framkvæma allskyns aldagamlar brennslur á leir , við opinn eld . Öllum velkomið að fylgjast með : Laugard. 31. ágúst kl : 13.00 – 15.00 – verkin undirbúin fyrir brennslu og kveikt upp í eldstæðum . Sunnud. 1. sept. kl : 13.00 – 15.00 – verkin tekin úr öskunni , þvegin , skoðuð og jafnvel til sölu , ef vel tekst til . Síðastliðið haust var samsýningin „ Frá mótun til muna “ sett upp í Listasafni Árnesinga í Hveragerði , en að henni standa níu leirlistamenn víðsvegar af landinu . Auk verka okkar , sem öll eru unnin sérstaklega fyrir sýninguna , má segja að kjarni hennar sé heimildarmyndin – Raku frá mótun til muna , en hún var tekin upp og unnin haustið 2017 þegar Handverk og hugvit undir Hamri í Hveragerði , fékk kennarann og listamanninn Anders Fredholm frá Svíþjóð til að halda vinnustofu um byggingu á viðarbrennsluofni , rakubrennslur og aðrar frumstæðar leirbrennslur , við opinn eld . Við , í þessum hópi höfum mikinn áhuga á að miðla þekkingu til almennings um fjölbreytileika þessarar listgreinar og höfum því ákveðið að gera sýninguna að farandsýningu og bjóða nokkrum söfnum og / eða sýningaraðilum víðsvegar um landið að setja hana upp . Hjartanlega velkomin að upplifa brennslu gjörning Brennuvarga . Hólmfríður Vídalín Arngríms listamaður Fjallabyggðar , Keramik varkstæði Burstabrekkueyri – 1km austan megin fyrir neðan veg í Ólafsfirði , Fjallabyggð .